Diari Oficial de la Generalitat Valenciana


Sumari del DOGV 5912, del 12-12-2008 (2008/14907)

RESOLUCIÓ de 4 de desembre de 2008, de la Direcció General de Personal, per la qual es convoca el concurs de trasllats i processos previs en el cos de mestres per a cobrir llocs vacants en els centres públics d'Educació Infantil, Primària, Educació Especial, primer cicle d'Educació Secundària Obligatòria, departaments d'orientació en instituts i de centres de Formació de Persones Adultes dependents de l'àmbit de gestió de la Conselleria d'Educació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5912

Data del DOGV
:   12-12-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/14870


Data del document
:   04-12-2008

Organisme emissor
:   Conselleria d'Educació

Tipus de document
:   Resolució

Correcció d'errades

Anàlisi jurídica

 Descriptors 

:   * educació d'adults
    * administració regional
    * educació preescolar
    * ensenyament primari
    * concurs administratiu
    * educació especial
    * personal docent
    * ensenyament obligatori
    * ensenyament secundari

RESOLUCIÓ de 4 de desembre de 2008, de la Direcció General de Personal, per la qual es convoca el concurs de trasllats i processos previs en el cos de mestres per a cobrir llocs vacants en els centres públics d'Educació Infantil, Primària, Educació Especial, primer cicle d'Educació Secundària Obligatòria, departaments d'orientació en instituts i de centres de Formació de Persones Adultes dependents de l'àmbit de gestió de la Conselleria d'Educació. [2008/14544]
La Llei Orgànica 2/2006, de 3 de maig, d'Educació, en la disposició addicional sexta, apartat 1, determina que, entre altres, és base del règim estatutari dels funcionaris públics docents la provisió de places per mitjà de concurs de trasllats d'àmbit nacional.
El punt 3 d'esta disposició establix l'obligació per a les administracions educatives de convocar periòdicament concursos de trasllats d'àmbit estatal, a fi de proveir les places vacants que determinen en els centres docents d'ensenyança que en depenen, així com per a garantir la possible concurrència dels funcionaris del seu àmbit de gestió a places d'altres administracions educatives i, quan siga procedent, adjudicar les places que resulten del concurs. En estos concursos podran participar tots els funcionaris públics docents, siga quina siga l'administració educativa de la qual depenguen, o per la qual hagen ingressat, sempre que reunisquen els requisits generals i els específics que, d'acord amb les respectives relacions de llocs de treball, establisquen estes convocatòries.
Per mitjà del Reial Decret 1964/2008, de 28 de novembre, es modifica el Reial Decret 2112/1998, de 2 d'octubre, pel qual es regulen els concursos de trasllats d'àmbit nacional per a proveir les places corresponents als cossos docents.
Este reial decret establix, en l'article 1, l'obligació que tenen les administracions educatives competents de convocar cada dos anys concursos d'àmbit nacional. Una vegada efectuats els últims concursos d'àmbit nacional en el curs 2006-2007, és procedent tonar a convocar-los en este curs d'acord amb la regulació establida en la norma.
En aplicació del que s'ha mencionat en el paràgraf anterior, en esta convocatòria es proveiran els llocs vacants, que la Conselleria d'Educació determinarà quan siga el moment, assenyalats en l'article 8 del Reial Decret 895/1989, de 14 de juliol (BOE de 20.07.1989), modificat pel Reial Decret 1664/1991, de 8 de novembre (BOE de 22.11.1991).
Així mateix, en este concurs s'oferixen les places vacants que hi ha del primer cicle d'Educació Secundària Obligatòria en els instituts, les dels departaments d'orientació en els instituts i les dels centres de Formació de Persones Adultes.
De conformitat amb el que disposa la disposició transitòria primera de la Llei Orgànica 2/2006, de 3 de maig, d'Educació, només els mestres adscrits, amb caràcter definitiu, a llocs dels dos primers cursos d'Educació Secundària Obligatòria, podran exercir la mobilitat, en relació amb les vacants que definisca cada administració educativa.
En la tramitació d'esta resolució, s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.
En virtut d'això, d'acord amb el que establix el Reial Decret 2112/1998, de 2 d'octubre (BOE de 6 d'octubre), modificat per Reial Decret 1964/2008, de 28 de novembre, i de conformitat amb el que disposa l'Orde ESD/3473/2008, de 1 de desembre, per la qual, en compliment del que disposa l'article 5t del Reial Decret mencionat, es fixen les normes generals de procediment a què han d'atindre's les convocatòries dels concursos de trasllats d'àmbit nacional, que han de convocar-se durant el curs 2008-2009.
Esta Direcció General resol anunciar les convocatòries següents:
Primera: Readscripció al centre. Convocatòria perquè els mestres, als quals es referix l'article 17 de l'Orde de 23 de gener de 1997, per mitjà de la qual van quedar adscrits als llocs de treball que establix l'article 10.4 de la mencionada orde, puguen exercir el dret a obtindre, en ocasió de vacant, destí en un lloc de treball d'Educació Infantil o Primària del centre on estiguen adscrits, sempre que estiguen habilitats per a això.
Segona: Convocatòria perquè els mestres que es troben en algun dels supòsits que al·ludix l'article 18 del Reial Decret 895/1989, de 14 de juliol, modificat pel Reial Decret 2112/1998, de 2 d'octubre, puguen exercir el dret a obtindre destí en una localitat o zona determinada.
Tercera: Convocatòria del concurs de trasllats previst en l'article 1 del Reial Decret 2112/1998, de 2 d'octubre.
De conformitat amb el que disposa l'Orde de 23 de gener de 1997, els funcionaris del cos de mestres que participen en el concurs de trasllats ho faran des dels nous llocs de treball obtinguts en el procés d'adscripció.
Convocatòria primera
Convocatòria perquè els mestres que van optar per adscriure's als llocs que l'article 10.4 establix, puguen exercir el dret preferent a ocupar, en ocasió de vacant, un lloc de treball de les especialitats en les quals estiguen habilitats en el seu centre d'origen.
Es regirà per les bases següents:
I. Participants
Primera. Poden participar en esta convocatòria, tant a vacants com a possibles resultes, els funcionaris de carrera del cos de mestres que es troben en el supòsit següent:
Segons el que preveu l'article 17 de l'Orde de 23 de gener de 1997, de la Conselleria de Cultura i Educació, per la qual es regula el procés d'adscripció dels funcionaris del cos de mestres als llocs de treball que han resultat de la nova ordenació del sistema educatiu, els que van quedar adscrits als llocs de treball que estiguen establits en l'article 10.4.
Segona. Queden exclosos de la participació en esta convocatòria els mestres que, després de perdre el lloc de treball, han obtingut destí definitiu per qualsevol dels sistemes de provisió establits.
II. Prioritats
Tercera. Per a obtindre destí, la prioritat entre els funcionaris es determinarà per qui tinga més antiguitat com a docent definitiu en el centre. Per a això, també es computarà com a antiguitat en el centre el temps de permanència en comissió de servicis, servicis especials i altres situacions administratives que no suposaren la pèrdua del destí definitiu.
Els mestres que tinguen el destí en un centre per desglossament o trasllat total o parcial d'un altre o per transformació comptaran, a l'efecte d'antiguitat com a propietaris definitius en este i únicament per a concurs de trasllats, la que es fixe en el seu centre d'origen. El mateix procediment s'aplicarà als mestres als quals se'ls va suprimir el destí immediatament anterior. Per al supòsit de mestres afectats per supressions consecutives als llocs de treball, esta acumulació comprendrà els servicis prestats amb caràcter definitiu en els centres que successivament van ser suprimits.
Quarta. Si hi haguera equivalència en l'antiguitat, decidirà el major nombre d'anys de servicis efectius prestats com a funcionari de carrera del cos de mestres i, en últim terme, la promoció d'ingrés més antiga i, dins d'esta, la puntuació més alta amb la qual va resultar seleccionat.
III. Sol·licituds
Quinta. Els que vullguen participar en esta convocatòria ompliran la instància que les direccions territorials d'Educació dependents de la Conselleria d'Educació facilitaran.
Junt amb la instància s'acompanyarà, a més de la documentació relativa als números 1 i 2 de la norma quinze de la base V de les normes comunes a les convocatòries, la següent:
Una còpia de la resolució de l'adscripció als llocs establits en l'article 10.4.
IV. Antiguitat en el centre
Sexta. Els mestres que obtinguen lloc de treball després de la resolució d'esta convocatòria conservaran l'antiguitat que van tindre en el centre. S'anul·laran automàticament les peticions que hagen fet en la resta de convocatòries establides en l'orde en què hagen participat, i es considerarà que perden el dret per esta modalitat en futurs concursos.
Convocatòria segona
Convocatòria perquè els mestres que es troben en algun dels supòsits als quals s'al·ludix en l'article 18 del Reial Decret 895/1989, de 14 de juliol, modificat per la disposició derogatòria primera del Reial Decret 2112/1998, de 2 d'octubre, puguen exercir el dret a obtindre destí en una localitat o zona determinada.
Es regirà per les bases següents:
I. Participants
Primera. Tindran el dret preferent, per una sola vegada i en ocasió de vacant, a obtindre destí en una localitat o zona determinada, els funcionaris de carrera del cos de mestres que es troben en algun dels supòsits que s'indiquen a continuació:
a) Els que, en virtut de resolució administrativa ferma, tinguen reconegut el dret a obtindre destí en una localitat o a recuperar-lo on l'exercien abans.
b) Els mestres als quals se'ls haja suprimit el lloc de treball que exercien amb caràcter definitiu en la mateixa localitat. Entre els casos de supressió es comprendrà el de transformació del lloc de treball quan el titular no reunisca els requisits específics exigits en els articles 6 i 17 del Reial Decret 895/1989, de 14 de juliol, per a ocupar-lo.
c) Els mestres de centres públics espanyols en l'estranger que hi hagen cessat per transcurs del temps per al qual van ser adscrits, i als quals el Reial Decret 1138/2002, de 31 d'octubre (BOE de l'1 de novembre), reconeix el dret a ocupar, al seu retorn a Espanya, un lloc de treball en la localitat en la qual tenien el destí definitiu en el moment en què van ser nomenats.
d) Els que, amb la pèrdua de la plaça docent que ocupava amb caràcter definitiu, van passar a ocupar un altre lloc en l'administració, encara que continuaren mantenint la seua situació de servici actiu en el cos de mestres, i sempre que hagen cessat en este últim lloc.
e) Els mestres en la situació d'excedència per atenció de familiars que preveu l'article 89.4 de la Llei 7/2007, de 12 d'abril, de l'Estatut Bàsic de l'Empleat Públic, en el supòsit de la pèrdua del lloc de treball una vegada transcorregut el segon any.
Els mestres que es troben en qualsevol dels apartats d'esta norma hauran d'exercir este dret, obligatòriament, en la localitat de la qual els prové i, opcionalment, en qualsevol altra localitat o localitats de la zona.
Abans de la resolució del concurs se'ls reservarà la localitat i l'especialitat a cada un, d'acord amb l'orde de prelació que els participants han assenyalat. Se'ls adjudicarà el centre concret junt amb la resta de participants del concurs general.
Segona. Seran condicions prèvies, en tots els supòsits anteriors, per a exercir el dret preferent:
a) Que el dret a destí en la localitat o zona es fonamente en el nomenament que s'haja realitzat directament per a esta causa, per mitjà del procediment normal de provisió.
b) Que hi haja un lloc de treball vacant o una resulta en la localitat o localitats de la zona de què es tracte, sempre que s'estiga legitimat per a exercir-lo.
Tercera. Els mestres als quals es referix la norma primera d'esta base, si volen fer ús d'este dret preferent, i fins que l'aconseguisquen, han d'acudir a totes les convocatòries que, a este efecte, facen les administracions educatives, ja que, en cas contrari, si hi haguera una vacant o una resulta a la qual haurien pogut tindre accés i no ho han fet, es considerarà que perden el dret. Tot això sense perjuí del que, amb referència a estos mestres, disposen el Reial Decret 895/1989, de 14 de juliol, i l'Orde de 23 de gener de 1997, de la Conselleria de Cultura i Educació.
II. Prioritats
Quarta. La prioritat per a fer efectiu el dret preferent a una localitat o zona determinada s'establirà d'acord amb el supòsit en què es troben compresos, segons l'orde de prelació que seguisquen en la norma primera de la base I d'esta convocatòria.
Quan hi haja diversos mestres dins d'un mateix grup, tindrà prioritat qui obtinga la puntuació més alta que resulte en aplicar el barem.
Quinta. Una vegada hagen obtingut la localitat i l'especialitat com a conseqüència de l'exercici del dret preferent, aconseguiran el destí en el centre concret en concurrència amb els participants del concurs previst en l'article 1 del Reial Decret 2112/1998, de 2 d'octubre, la convocatòria del qual s'anuncia en el número 3 d'esta resolució i que determina les prioritats d'acord amb el barem establit.
III. Sol·licituds
Sexta. El dret preferent ha d'exercir-se necessàriament en la localitat en la qual es tinga i, si és el cas, en una altra o altres localitats de la zona d'on provinga el dret, per totes les especialitats per a les quals s'estiga habilitat. A més, amb caràcter voluntari, poden exercir-lo per a les vacants que comporten la condició d'itinerant de la mateixa localitat o localitats. A este efecte, els interessats hauran d'omplir la instància que l'administració els facilitarà.
En la sol·licitut hauran de consignar, segons indiquen les instruccions, el codi de la localitat de la qual els prové el dret i, en cas de demanar una altra o altres localitats, també hauran de consignar que sol·licita exercir el dret a zona. Així mateix, ompliran, per orde de preferència, totes les especialitats per a les quals estiguen habilitats. No obstant això, l'administració es reserva el dret d'adjudicar destí si alguna de les especialitats no està consignada. Esta preferència es tindrà en compte a fi de reservar la localitat i l'especialitat. En el cas de sol·licitar la reserva de plaça per a especialitats que comporten el requisit d'itinerant, ho faran constar en les caselles corresponents que figuren al costat de les especialitats.
Per a obtindre centre concret hauran d'enumerar en el lloc assenyalat de la instància, segons les preferències que tinguen, tots els centres de la localitat que apareixen en l'annex II de la qual els procedix el dret i, si escau, tots els centres de les localitats que vullguen de la mateixa zona. Si demanen localitat, seran destinats a qualsevol centre de la zona on hi haja vacants; si demanen centres concrets, s'hauran d'agrupar per blocs homogenis de localitats. Si no ho fan així, l'administració els adscriurà d'ofici a qualsevol centre de la localitat. Se seguirà el mateix procediment en el supòsit que voluntàriament s'haja obtingut reserva de plaça en l'especialitat que porta la condició d'itinerància.
Sèptima. Als mestres compresos en l'apartat a) i b) de la norma primera de la base I, que obtinguen destí definitiu per mitjà d'esta convocatòria, se'ls comptarà en el centre nou l'antiguitat que van generar en el centre d'origen.
A la instància s'afegirà, a més de la documentació detallada en la norma quinze de la base V de les comunes a les convocatòries, la còpia del document que acredite el seu dret a exercir el dret preferent a una localitat o zona determinada.
Convocatòria tercera
Convocatòria del concurs previst en l'article 1 del Reial Decret 2112/1998, de 2 d'octubre.
Es regirà per les bases següents:
I. Característiques
Primera. Este concurs consistirà en la provisió de llocs d'Educació Infantil, Educació Primària, primer cicle d'Educació Secundària Obligatòria en els instituts, departaments d'orientació en els instituts i centres de Formació de Persones Adultes per centres i especialitats.
II. Participants
Segona. Participació voluntària
Podran participar amb caràcter voluntari en este concurs:
1. Funcionaris dependents de la Conselleria d'Educació de la Generalitat
1.1. Podran participar voluntàriament a les places oferides en esta convocatòria, dirigint la instància a la Direcció General de Personal de la Conselleria d'Educació de la Generalitat, els funcionaris que es troben en alguna de les situacions que s'indiquen a continuació:
a) Els funcionaris que es troben en situació de servici actiu amb destí definitiu, sempre que al final del curs escolar hagen transcorregut almenys dos anys des de la presa de possessió de l'últim destí en centres dependents de la Conselleria d'Educació.
b) Els funcionaris que es troben en situació de servicis especials declarada des de centres actualment dependents de la Conselleria d'Educació.
c) Els funcionaris que es troben en situació d'excedència voluntària declarada des de centres actualment dependents de la Conselleria d'Educació.
Si es tracta dels supòsits d'excedència voluntària per interés particular o per agrupació familiar previstos en els apartats 2) i 3) de l'article 89.3 de la Llei 7/2007, de 12 d'abril, de l'Estatut Bàsic de l'Empleat Públic, només podran participar-hi si al finalitzar el curs escolar han transcorregut dos anys des que van passar a esta situació.
d) Els funcionaris que es troben en la situació de suspensió declarada des de centres actualment dependents de la Conselleria d'Educació, sempre que al finalitzar el curs escolar haja transcorregut el temps de duració de la sanció disciplinària de suspensió.
1.2. Els participants als quals s'al·ludix en l'apartat 1) d'esta base podran igualment incloure en la sol·licitud les places corresponents a les convocatòries fetes per la resta d'administracions educatives en els termes establits en les respectives convocatòries.
2. Funcionaris dependents d'altres administracions educatives
Podran sol·licitar les places corresponents a esta convocatòria els funcionaris dependents d'altres administracions educatives sempre que complisquen els requisits i les condicions que s'establixen en esta resolució. Estos funcionaris hauran d'haver obtingut el primer destí definitiu en l'àmbit de gestió de l'administració educativa a la qual se circumscriga la convocatòria per la qual van ser seleccionats, llevat que no s'hi establira l'exigència d'este requisit.
Estos concursants hauran de dirigir la instància de participació a l'òrgan que es determine en la convocatòria corresponent.
Tercera. Participació forçosa
Estan obligats a participar en el concurs, dirigint la instància a la Direcció General de Personal de la Conselleria d'Educació, els funcionaris dependents de la Conselleria d'Educació que es troben en alguna de les situacions que s'indiquen a continuació:
a) Els funcionaris del cos a què es referix esta resolució que, procedents de la situació d'excedència o suspensió de funcions, hagen reingressat al servici actiu i hagen obtingut en virtut del reingrés un destí amb caràcter provisional en un centre dependent de la Conselleria d'Educació de la Generalitat, amb anterioritat a la data de publicació d'esta convocatòria.
Els funcionaris inclosos en el paràgraf anterior, en el supòsit de no participar en el concurs, o si participant no sol·liciten suficient nombre de places vacants, se'ls adjudicarà lliurement un destí definitiu en les places que puguen ocupar, segons les habilitacions de què siguen titulars, en un centre dependent de la Conselleria d'Educació.
Si no se'ls adjudica un destí definitiu, es quedaran en situació de destí provisional en un centre dependent de la Conselleria d'Educació.
b) Els funcionaris que es troben en la situació d'excedència forçosa o de suspensió de funcions amb pèrdua del lloc de destí que, complida la sanció, no hagen obtingut un reingrés provisional i que hagen sigut declarats en estes situacions des d'un centre dependent actualment de la Conselleria d'Educació.
c) Els funcionaris que havent estat adscrits a places en l'exterior s'hagen de reincorporar a l'àmbit de gestió de la Conselleria d'Educació en el curs 2009-2010, o que havent-se reincorporat en cursos anteriors no hagen obtingut encara un destí definitiu.
Els mestres que vullguen exercir el dret preferent a la localitat a què es referixen els articles 10.6 i 14.4 del Reial Decret 1138/2002, de 31 d'octubre, hauran de sol·licitar, de conformitat amb el que establix la convocatòria 2 d'esta resolució, totes les places a les quals puguen optar en virtut de les especialitats de què siguen titulars corresponents als centres de la localitat en què van tindre l'últim destí definitiu.
d) Els funcionaris que hagen perdut el seu destí definitiu en compliment d'una sentència o resolució de recurs, o perquè se'ls ha suprimit expressament el lloc que exercien amb caràcter definitiu.
e) Als mestres amb destí provisional que durant el curs 2008-2009 estiguen prestant servicis en centres dependents de la Conselleria d'Educació o en comissió de servicis en una altra administració educativa i encara no han obtingut el destí definitiu.
Als mestres inclosos en este apartat que no concursen o que fent-ho no sol·liciten suficient nombre de places vacants, si no obtenen destí, se'ls adjudicarà lliurement destí definitiu en els llocs als quals puguen optar per les habilitacions de què siguen titulars en els centres dependents de la Conselleria d'Educació.
En cas de no obtindre destí definitiu, quedaran en situació de destí provisional en els centres dependents de la Conselleria d'Educació.
f) Els aspirants seleccionats en el procediment selectiu convocat per l'Orde de 24 d'abril de 2007 (DOCV de 30.04.2007).
Estos participants sol·licitaran destí en els centres dependents de la Conselleria d'Educació, com determina la convocatòria del procediment selectiu. L'adjudicació de destí es farà tenint en compte la data de nomenament com a funcionaris de carrera amb què figuren en l'orde ministerial per la qual se'ls nomene, a l'efecte de valoració de l'antiguitat prevista en l'apartat c) del barem.
Als mestres que havent de participar-hi no concursen o que participant-hi no sol·liciten un nombre suficient de centres, se'ls adjudicarà lliurement el destí definitiu en places de les habilitacions que tinguen reconegudes en els centres dependents de la Conselleria d'Educació.
En cas de no obtindre el destí definitiu quedaran en situació de destí provisional en els centres dependents de la Conselleria d'Educació.
Quarta. Els mestres amb destí provisional com a conseqüència del compliment de la sentència o resolució de recurs, o de la supressió del lloc de treball de què eren titulars, o del transcurs del temps per al qual van ser adscrits als llocs de treball docents espanyols en l'estranger o a la funció d'inspecció educativa, si no participen en el concurs, seran destinats lliurement en llocs als quals puguen optar per les habilitacions de què siguen titulars en els centres dependents de la Conselleria d'Educació.
Els que complint amb l'obligació de concursar no obtinguen un dels destins que han sol·licitat en les sis primeres convocatòries seran, així mateix, destinats lliurement per la Conselleria d'Educació de la manera que abans s'ha explicat.
Quinta. Els mestres que provinguen de la situació d'excedència forçosa, si no participen en el procediment, seran declarats en la situació d'excedència voluntària prevista en l'apartat 2 de l'article 89 de la Llei 7/2007, de 12 d'abril, de l'Estatut Bàsic de l'Empleat Públic.
Si hi participen però no aconseguixen un dels destins que han sol·licitat en les tres primeres convocatòries, seran destinats lliurement per la Conselleria d'Educació, seguint el procediment indicat en la norma quarta d'esta base.
Sexta. Els que procedisquen de la situació de suspensió de funcions i no hagen obtingut reingrés provisional, si no participen en el concurs, seran declarats en la situació d'excedència voluntària per interés particular.
Si hi participen i no aconseguixen un dels destins que han sol·licitat, seran destinats lliurement per la Conselleria d'Educació de la manera que s'ha mencionat anteriorment.
Sèptima. En tot cas no es farà l'adjudicació d'ofici d'acord amb les normes anteriors quan els mestres hagen obtingut el destí en concursos o en procediments de provisió als llocs no compresos en l'àmbit del Reial Decret 2112/1998, de 2 d'octubre.
III. Dret de concurrència i/o consort
Octava. S'entén per dret de concurrència i/o consort la possibilitat que diversos mestres amb el destí definitiu condicionen la seua participació voluntària en el concurs per a obtindre el destí en un o més centres o localitats d'una província determinada.
Este dret tindrà les peculiaritats següents:
- Els participants inclouran en les peticions els centres o les localitats d'una sola província, la mateixa per a cada grup de concurrents.
- El nombre de mestres que poden sol·licitar com a concurrents serà, com a màxim, de quatre, i és necessari que cada un dels sol·licitants presente la instància per separat.
- Si tots els mestres d'un mateix grup de concurrents no obtenen el destí d'esta manera, les seues sol·licituds es consideraran desestimades.
IV. Prioritats
Novena. Les prioritats s'aplicaran segons el barem establit en la norma quarta de les comunes a les convocatòries.
V. Sol·licituds
Deu. Els que voluntàriament o obligatòriament participen en el concurs hauran d'omplir la instància que l'administració facilitarà als interessats.
Esta sol·licitud haurà d'anar acompanyada de la documentació a què es fa referència en la norma quinze de la base V de les comunes a les convocatòries.
Onze. És compatible la concurrència simultània a qualsevol de les convocatòries que duga a terme la Conselleria d'Educació de la Generalitat, el Ministeri d'Educació, Política Social i Esport, i els òrgans convocants de la resta de comunitats autònomes amb competència en matèria d'educació, i dins d'estes a qualsevol dels llocs de treball oferits, sempre que s'hi estiga habilitat i es formule la sol·licitud, en tot cas, en una única instància.
No obstant això, i d'acord amb el que disposa l'article 2.3 del Reial Decret 2112/1998, de 2 d'octubre, no poden fer ús d'esta concurrència simultània els funcionaris que han ingressat en el cos a l'empara dels Reials Decrets 574/1991, 850/1993, 334/2004, de 27 de febrer, i 276/2007, de 23 de febrer (BOE 02/03/2007), i que no han obtingut encara el primer destí definitiu.
Dotze. Encara que es concurse als llocs de treball de diferents òrgans convocants, només podrà adjudicar-se un únic destí.
Normes comunes a les convocatòries
I. Requisits específics per a ocupar determinats llocs
Primera. A més dels requisits indicats en cada una de les convocatòries, per a poder sol·licitar llocs de les especialitats següents:
- Educació Infantil;
- Idioma Estranger: Anglés;
- Idioma Estranger: Francés;
- Educació Física;- Música;
- Educació Especial, Pedagogia Terapèutica;
- Educació Especial, Audició i Llenguatge, i
- Educació Primària,
Es requerix acreditar, per mitjà d'una còpia de la certificació d'habilitació, estar en possessió d'algun dels requisits específics que, per a exercicir-los, exigix l'article 17 del Reial Decret 895/1989, de 14 de juliol, en la redacció del Reial Decret 1664/1991, de 8 de novembre, i l'Orde de 21 de febrer de 1992, del conseller de Cultura, Educació i Ciència (DOGV de 16.03.1992), per la qual es crea el lloc de treball d'Educació Musical en els col·legis públics d'Educació General Bàsica dependents de la Conselleria de Cultura i Educació de la Generalitat Valenciana.
La correspondència d'estes habilitacions amb els llocs que es convoquen és la següent:
Igualment, per a sol·licitar els llocs de treball de les especialitats que s'han enumerat anteriorment, caldrà acreditar, per mitjà d'una còpia compulsada, estar en possessió del Certificat de Capacitació o del Títol de Mestre de Valencià, que no serà necessari quan el concursant estiga habilitat en Filologia: Valencià. Tot això, sense perjuí del que establix la disposició addicional segona de l'Orde de 23 de gener de 1997, o d'haver sigut seleccionat en un procés selectiu posterior al Decret 62/2002, de 25 d'abril (DOGV de 02.05.2002).
Per a sol·licitar els llocs del primer cicle d'Educació Secundària Obligatòria, els mestres acreditaran l'habilitació corresponent d'acord amb les equivalències següents establides en l'Orde de 23 de gener de 1997:En virtut del que preveu la disposició transitòria primera de la Llei Orgànica 2/2006, de 3 de maig, només podran obtindre destí en els llocs de treball del primer cicle d'Educació Secundària Obligatòria en instituts, els participants que tinguen el destí definitiu en els llocs de treball del primer cicle d'Educació Secundària Obligatòria com a conseqüència de l'adscripció (Orde de 23 de gener de 1997) o per concurs de trasllats, i els definitius, per adscripció en els llocs de centres de FPA per mitjà de la Resolució de 12 de desembre de 2005 (DOGV 23.12.2005).
Per a sol·licitar els llocs de Formació de Persones Adultes, excepte el lloc de Primària, es requerix acreditar les habilitacions corresponents i tindre el destí definitiu en els llocs de treball del primer cicle d'Educació Secundària Obligatòria en instituts com a conseqüència de l'adscripció (Orde de 23 de gener de 1997) o per concurs de trasllats, o ser definitiu per adscripció en els llocs de centres de Formació de Persones Adultes, excepte el lloc de Primària, per mitjà de la Resolució de 12 de desembre de 2005 (DOGV 23.12.2005), i s'haurà d'utilitzar el codi específic de l'especialitat, d'acord amb les instruccions que acompanyen la instància.Igualment, per a sol·licitar els llocs de treball de les especialitats que s'han mencionat anteriorment caldrà acreditar, per mitjà d'una còpia compulsada, estar en possessió del Certificat de Capacitació o del Títol de Mestre de Valencià, que no serà necessari quan el concursant estiga habilitat en Filologia: Valencià. Tot això, sense perjuí del que establix la disposició addicional segona de l'Orde de 23 de gener de 1997, o d'haver sigut seleccionat en un procés selectiu posterior al Decret 62/2002 de 25 d'abril (DOGV de 02.05.2002).
Tenint en compte que el termini de presentació de les sol·licituds d'habilitacions noves és indeterminat, únicament tindran validesa per a este concurs les que es presenten abans que acabe el termini que s'assenyala en la norma setzena d'esta resolució de convocatòria.
Així mateix, durant este termini hauran de presentar la sol·licitud d'habilitació els aspirants seleccionats en el procediment selectiu convocat per l'Orde de 24 d'abril de 2007 (DOCV de 30.04.2007).
Per a l'especialitat d'Educació Primària creada per la disposició transitòria segona del Reial Decret 276/2007, de 23 de febrer, s'establixen els següents requisits específics:
Estar en possessió o en condicions d'obtindre, alguna de les titulacions que a continuació es relacionen:
- Títol de mestre, especialitat Primària.
- Qualsevol títol de mestre, que no tinga equivalència amb les actuals especialitats diferents de la de Primària.
II. Prioritat entre les convocatòries
Segona. L'orde en què apareixen les convocatòries implica una prelació a l'hora d'adjudicar les vacants i resultes a favor dels participants en cada una d'estes. De manera que no es pot adjudicar un lloc a un mestre que participa en una de les convocatòries si hi ha un sol·licitant que en l'anterior convocatòria té millor dret. No obstant això, pel que fa a l'adjudicació del lloc concret dels que facen efectiu el seu dret preferent a una localitat o zona determinada, es tindrà en compte el que es disposa en la norma quinta de la base II de la convocatòria corresponent.
Tercera. És compatible la concurrència simultània, si es té dret a més d'una convocatòria, utilitzant una única instància. Les peticions s'atendran segons la prelació indicada en la norma anterior, i una vegada obtingut el destí no es tindran en compte la resta de peticions.
III. Prioritat en l'adjudicació de vacants en cada convocatòria
Quarta. Excepte la convocatòria primera i segona que es resoldran amb els criteris que s'especifiquen en esta, l'orde de prioritat per a adjudicar els llocs de treball s'establirà per la puntuació obtinguda segons el barem que figura en l'Orde ESD/3473/2008, de 1 de desembre (BOE de 3.12.2008) i que figura com a annex I d'esta resolució.
Quinta. El còmput dels servicis prestats en els centres o llocs singulars classificats com d'especial dificultat perquè són difícils d'exercir, o de zona d'actuació educativa preferent, a què es referix l'apartat b) de l'article 21 del Reial Decret 895/1989, de 14 de juliol, començarà, com preveu la disposició final primera, a partir del curs 1990-1991. El còmput dels servicis prestats en els centres i llocs singulars classificats amb posterioritat com a tals començarà a partir de publicar-se la classificació.
Sexta. Els mestres que tenen el destí definitiu en un centre per desglossament o trasllat total o parcial d'un altre, comptaran, a l'efecte de permanència ininterrompuda prevista en l'apartat a) del barem, la que es referix al seu centre d'origen.
Sèptima. Per a valorar els mèrits previstos en els apartats e), f), i els subapartats g.1.5, g.1.6, g.1.7 i g.2 del barem, al·legats pels concursants, en cada direcció territorial d'Educació es constituirà una comissió, per cada 1.000 sol·licitants, integrada pels membres següents, designats pel director territorial d'Educació corresponent:
- Un inspector adscrit a la unitat d'Inspecció Educativa, que actuarà com a president.
- Quatre funcionaris docents dependents de la Direcció Territorial d'Educació, que actuaran com a vocals.
- Actuarà de secretari el vocal de menys edat.
Les juntes de personal podran formar part de les comissions de valoració.
Els membres de les comissions hauran de pertànyer a un grup de titulació igual o superior a l'exigit per als llocs convocats.
El nombre dels representants de les juntes de personal no podrà ser igual o superior al dels membres designats a proposta de l'administració.
Octava. En el supòsit que es produïren empats en el total de les puntuacions, es resoldran atenent successivament la puntuació més alta obtinguda en cada un dels apartats del barem segons l'orde en què hi apareixen. Si persistira l'empat, caldrà ajustar-se a la puntuació obtinguda en els diversos subapartats també segons l'orde en què apareixen en el barem. En els dos casos, la puntuació que es prenga en consideració en cada apartat no podrà excedir la puntuació màxima establida per a cada un d'estos en el barem, ni, en el supòsit dels subapartats, la que corresponga, com a màxim, a l'apartat en el qual es troben inclosos. Quan a l'aplicar estos criteris, algun o alguns dels subapartats arribe a la màxima puntuació atorgada a l'apartat a què pertany, no es tindran en compte les puntuacions de la resta dels subapartats. Si cal, s'utilitzarà com a criteris de desempat l'any en què es va convocar el procediment selectiu a través del qual es va ingressar en el cos i la puntuació per la qual va resultar seleccionat.
IV. Vacants
Novena. Les vacants que es proveiran en les convocatòries es faran públiques en el Diari Oficial de la Comunitat Valenciana abans de la resolució de les convocatòries.
Entre les vacants mencionades s'inclouran, almenys, les que es produïsquen fins al 31 de desembre i s'incrementaran amb les que resulten de la resolució de totes les convocatòries sempre que, en qualsevol cas, la continuïtat del seu funcionament estiga prevista en la planificació educativa. Les vacants es determinaran en la data que recull l'apartat sext de l'Orde ESD/3473/2008, de 1 de desembre.
Totes les vacants a les quals es fa referència en esta norma han de correspondre als llocs de treball d'Educació Infantil, Primària, primer cicle d'Educació Secundària Obligatòria en els instituts, departaments d'orientació en els instituts i llocs en centres de Formació de Persones Adultes, el funcionament de les quals es trobe previst en la planificació escolar.
Les vacants o resultes que tinguen caràcter itinerant seran en tot cas de petició i d'adjudicació voluntària.
Deu. A fi que els participants en estes convocatòries puguen fer les peticions es publica, adjunta a la resolució, annexos II i III, la relació de centres que hi ha en les diferents zones educatives compreses en l'àmbit de gestió de la Conselleria d'Educació. Així mateix, en l'annex IV es fa pública la relació d'aularis que pertanyen als Col·legis Rurals Agrupats (CRA) que compten amb els llocs de caràcter itinerant i en l'annex V amb els centres de Formació de Persones Adultes.
V. Format i ompliment de la petició
Onze. La instància, ajustada al model oficial que podran obtindre els interessats en les direccions territorials d'Educació, es dirigirà al director general de Personal de la Conselleria d'Educació, i podrà presentar-se en les mencionades direccions territorials d'Educació, o en qualsevol de les dependències a què al·ludix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Dotze. El nombre de peticions que cada participant pot incloure en la sol·licitud, quan es concórrega per una sola o per diverses convocatòries, no podrà ser superior a 300.
Tretze. Les peticions, amb la limitació de nombre anteriorment assenyalada, podran estendre's a la totalitat d'especialitats i centres, per si prèviament a la resolució definitiva de les convocatòries, o en qualsevol moment del desenrotllament d'estes, i atés que s'incrementen les resultes, es produïra la vacant per la qual tinga preferència.
Les peticions es podran fer al centre concret i/o localitat i les dos modalitats són compatibles. En este últim cas, s'adjudicarà el primer centre de la localitat amb vacant o resulta en el mateix orde en què apareguen anunciats en la convocatòria.
Si es demana més d'un lloc d'especialitat en un mateix centre o localitat, és necessari repetir el centre o localitat tantes vegades com els llocs sol·licitats.
Si els llocs que se sol·liciten tenen caràcter d'itinerant, haurà de fer-se constar en la instància marcant amb una creu la casella corresponent.
Catorze. En les instàncies es relacionaran, segons les instruccions que hi apareixen, per orde de preferència, els llocs que se sol·liciten, i s'expressaran de la manera més clara els conceptes exactes que es consignen en l'imprés de la instància.
L'interessat no podrà invocar qualsevol dada que haja omés o consignat erròniament a l'efecte de futures reclamacions, ni podrà considerar per este motiu que els seus interessos i drets han sigut lesionats.
Una vegada finalitzat el termini de sol·licituds, de cap manera serà possible alterar la petició, encara que es tracte de l'orde de prelació dels llocs sol·licitats. Quan els codis resulten il·legibles, estiguen incomplets o no es col·loquen les dades en la casella corresponent, es consideraran no inclosos en la petició, i els concursants perdran tot el dret.
Quinze. La instància anirà acompanyada de:
Documentació que acredite que el centre de destí està classificat com d'especial dificultat per tractar-se de difícil exercici, a l'efecte previst en els articles 21 i 22 del Reial Decret 895/1989, de 14 de juliol.
Documentació acreditativa dels cursos de perfeccionament impartits o superats, d'estar en possessió d'una altra o altres especialitats del cos de mestres diferents de la d'ingrés que s'hagen adquirit a través del procediment previst en els Reials Decrets 850/1993, de 4 de juny, 334/2004, de 27 de febrer i 276/2007, de 23 de febrer (BOE 02.03.2007), i titulacions acadèmiques diferents de les al·legades per a l'ingrés en el cos, i els exemplars corresponents a les publicacions, per tal de valorar-los.
La Conselleria d'Educació incorporarà d'ofici els mèrits dels apartats a), c), d) i g.2 que consten en el registre de Personal Docent.
Pel que fa als cursos de perfeccionament, ha de constar, inexcusablement, el nombre d'hores de la duració del curs o cursos. Els certificats que no ho especifiquen, no puntuaran i tampoc tindran cap valor.
Per a obtindre puntuació per les titulacions universitàries de caràcter oficial, s'haurà de presentar la fotocòpia corresponent del títol al·legat per a l'ingrés en el cos, i tots els títols que es consideren com a mèrits.
Perquè siguen puntuades les titulacions de primer cicle, serà necessari presentar la fotocòpia del títol de diplomat o, si escau, el certificat acadèmic personal en què es faça constar que s'han cursat i superat totes les assignatures corresponents als tres primers cursos de què consta una llicenciatura, enginyeria o arquitectura. No s'entendrà com a titulació de primer cicle haver superat el curs d'adaptació.
La presentació de la fotocòpia del títol de llicenciat, enginyer o arquitecte donarà lloc, exclusivament, al reconeixement de la puntuació corresponent a la titulació de segon cicle.
Funcionaris dependents de la Conselleria d'Educació
A fi de reduir i simplificar els tràmits administratius que han de realitzar els concursants, els qui hagen participat en el concurs de trasllats convocat en 2007, Resolució de 18 d'octubre de 2007, no hauran d'acreditar novament cap dels mèrits que ja hagen sigut al·legats i justificats. Estos participants hauran d'aportar, únicament, la documentació dels mèrits que no van al·legar o justificar degudament o, si és el cas, la documentació corresponent als mèrits perfeccionats després del 14 de novembre de 2007, data de la finalització del termini de presentació d'instàncies del concurs.
A estos participants se'ls acumularan d'ofici els servicis que hagen prestat en els apartats a), c) i d) del barem.
a) Els participants podran optar per fer valdre en el procediment la baremació que van obtindre en este, sense aportar mèrits nous, i manifestant-ho expressament en l'imprés de l'annex VIII.
b) Els participants podran optar per fer valdre en el procediment la baremació que van obtindre en este, i ho manifestaran expressament en l'imprés de l'annex VIII, i únicament hauran de relacionar els mèrits que ara al·leguen i aporten.
c) Els participants que no realitzen l'opció anterior podran optar per la valoració dels mèrits d'acord amb la documentació acreditativa que van al·legar i no està retirada. Ho hauran de manifestar expressament en l'imprés de l'annex VIII, en el qual relacionen únicament els mèrits que ara al·leguen i aporten. A estos participants se'ls avaluarà novament tots els mèrits.
Els concursants que no van participar en el concurs abans mencionat hauran d'aportar tota la documentació justificativa per a la valoració de mèrits a què es fa referència en el barem que figura en esta resolució.
A fi de simplificar els tràmits administratius que es veuen obligats a realitzar els participants en els concursos de trasllats, la documentació que els participants presenten en la convocatòria, així com la baremació que els corresponga, serà registrada informàticament, a fi que en futures convocatòries s'eximisca els participants de tornar a presentar-la i de tornar, en conseqüència, a baremar-la.
Funcionaris dependents d'altres administracions educatives
Els concursants que participen des dels centres dependents d'altres administracions educatives en el ple exercici de les seues competències en matèria d'educació hauran d'aportar tota la documentació justificativa per a la valoració de mèrits a què es fa referència en el barem que figura en esta resolució i a la certificació a què s'al·ludix en el punt 2 de la base II de la convocatòria tercera.
VI. Altres normes
Setze. El període de presentació d'instàncies i documents, per a totes les convocatòries que es publiquen amb esta resolució, serà del 15 de desembre de 2008 al 2 de gener de 2009.
Dèsset. Totes les condicions que s'exigixen en esta convocatòria i els mèrits que al·leguen els concursants han de tindre'ls complits o reconeguts en la data de finalització del termini de presentació d'instàncies.
Díhuit. No es tindran en compte els mèrits no invocats en les sol·licituds, ni tampoc els que no es justifiquen documentalment durant el període de presentació.
Dènou. Es podrà anul·lar el destí obtingut per qualsevol concursant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponent.
Vint. És requisit imprescindible en qualsevol de les convocatòries, per a sol·licitar i perquè se li adjudique un lloc determinat al concursant, que es trobe habilitat per a exercir este lloc i que tinga, si és el cas, el requisit lingüístic del lloc en concret, sense perjuí del que preveu la disposició addicional segona de l'Orde de 23 gener de 1997, o que el concursant haja sigut seleccionat en el procés selectiu posterior al Decret 62/2002, de 25 d'abril (DOGV 02.10.2002).
Vint-i-u. La circumstància de trobar-se en possessió dels requisits específics per a l'exercici de determinats llocs de treball que exigix l'article 17 del Reial Decret 895/1989, de 14 de juliol, en la redacció del Reial Decret 1664/1991, de 8 de novembre, i l'Orde de 21 de febrer de 1992, de la Conselleria de Cultura, Educació i Ciència, s'acreditarà mitjançant la certificació d'habilitació expedida per l'administració educativa corresponent. Excepte en el supòsit dels llocs de treball d'Educació General Bàsica, Educació Musical, en què el certificat d'habilitació ha de ser expedit per la direcció territorial d'Educació corresponent.
Vint-i-dos. Els mestres que concórreguen al concurs des de la situació d'excedència, en el cas d'obtindre destí, estaran obligats a presentar en la direcció territorial de la província on radique el destí obtingut, i abans de la possessió del lloc, els documents que es ressenyen a continuació, i que l'esmentat organisme haurà d'examinar a fi de prestar conformitat i autoritzar-los per a fer-se càrrec del destí aconseguit. Els documents que cal presentar són els següents: una còpia de la resolució d'excedència i la declaració de no haver sigut separat per mitjà d'expedient disciplinari del servici de l'administració de l'Estat, Autonòmica o Local, ni de trobar-se inhabilitat per a l'exercici de funcions públiques.
Els mestres que no aconseguisquen justificar els requisits exigits per al reingrés, no podran prendre possessió del destí obtingut en el concurs, i la plaça quedarà com a resulta per a ser proveïda en el pròxim concurs que es convoque.
Dels dos supòsits hauran de donar compte els directors territorials a la Direcció General de Personal.
Vint-i-tres. Els qui participen en estes convocatòries i sol·liciten i obtinguen l'excedència en el transcurs de la seua resolució, o cessen en el servici actiu per qualsevol altra causa, es consideraran com a excedents o cessants en la plaça que els corresponga, i quedaran com a resulta per a proveir-la segons corresponga.
Vint-i-quatre. Els mestres que obtinguen plaça en estes convocatòries i durant la tramitació de la resolució hagen permutat els seus destins estaran obligats a prendre possessió del lloc per al qual han sigut nomenats, i s'anul·larà la permuta que se'ls haja concedit.
VII. Tramitació
Vint-i-cinc. Les direccions territorials d'Educació s'encarregaran de tramitar les sol·licituds dels mestres que servisquen en la seua demarcació, però no tramitaran les instàncies dels qui exercisquen provisionalment o en comissió de servicis un destí diferent del que són titulars. Altrament, estes seran tramitades per la direcció territorial d'Educació de la província a què pertanga el centre la propietat definitiva del qual ocupen.
Les direccions territorials d'Educació que reben instàncies la tramitació de les quals corresponga a qualsevol altre d'estos organismes procediran conforme preveu el número 2 de l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els sol·licitants podran exigir el rebut de la presentació de les instàncies, sempre que l'entrega es faça personalment.
Si la sol·licitud no reunix les dades que assenyala l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà al sol·licitant perquè, en un termini de 10 dies, esmene la falta o acompanye els documents preceptius, amb l'advertència que, si no ho fera així, es considerarà que desistix de la seua petició i, consegüentment, s'arxivarà sense més tràmit.
En este supòsit, les direccions territorials tramitaran les peticions d'estos concursants de la mateixa manera com ho farien amb la resta dels sol·licitants, i faran constar en la capçalera de la petició el defecte a esmenar i li notificaran la circumstància del requeriment a l'interessat. Així mateix, li correspondrà a la Direcció General de Personal la mesura d'arxivar, sense més tràmits, les peticions que no s'hagen esmenat, sobre les quals la respectiva direcció territorial oficiarà a la Direcció General.
Vint-i-sis. Les direccions territorials exposaran en el tauler d'anuncis les relacions següents:
- Relació dels participants en la convocatòria per als mestres que van optar pel que preveu l'Orde de 23 de gener de 1997 i van quedar adscrits als llocs que establix l'article 10.4.
- Relació dels participants en la convocatòria per a exercir el dret preferent, ordenats per grups segons la prioritat assenyalada en la norma primera de la base I de la convocatòria. En esta relació es mencionarà expressament la puntuació que, segons els apartats del barem, correspon a cada un dels participants.
- Relació dels participants en el concurs, amb expressió de la puntuació que els correspon per cada un dels apartats i subapartats del barem.
- Relació, si és el cas, de peticions que van ser rebutjades.
Les direccions territorials donaran un termini de set dies hàbils per a reclamacions.
Vint-i-set. Una vegada acabat este termini, les direccions territorials exposaran en el tauler d'anuncis les rectificacions que corresponga.
Contra esta exposició no es podrà presentar cap reclamació i s'haurà d'esperar que la Direcció General de Personal faça pública la resolució provisional de les convocatòries i establisca el corresponent termini de reclamacions.
Les direccions territorials d'Educació constituiran amb les peticions les carpetes informe dels sol·licitants, ordenades de la manera següent:
- Relació dels participants en la convocatòria per als mestres que van optar pel que preveu l'Orde de 23 de gener de 1997 i van quedar adscrits als llocs que establix l'article 10.4.
- Relació dels participants en la convocatòria per a exercir el dret preferent a la localitat o zona, ordenats per grups, segons la prioritat assenyalada en la norma primera de la base I de la convocatòria per a l'exercici d'este dret.
- Relació dels participants en el concurs ordenats alfabèticament per cognoms.
La documentació que fa referència a les publicacions haurà d'estar en possessió de les comissions de valoració respectives, que seran les competents per a resoldre les reclamacions a la resolució provisional que impugnen les valoracions efectuades pels subapartats g.1.5 i g.1.6.
Vint-i-huit. Per cada sol·licitud, els directors territorials ompliran una carpeta informe que certificarà la veracitat de les dades que esta continga; del temps de permanència del sol·licitant en el centre en què es troba amb destí definitiu, expressant en anys i mesos, el temps de servicis en el cos de mestres, més el que li corresponga computar per la prestació de servicis provisionalment en un altre; o puntuar-se-li els servicis per centre de difícil exercici o escola rural.
El detall i resum de la puntuació per cada concepte constarà en l'informe. En la part corresponent de la instància i en la part inferior dreta de la portada d'esta, constarà el total de la puntuació. Es consignarà igualment en el lloc corresponent el número del Registre Personal.
Vint-i-nou. Les direccions territorials elaboraran una relació dels mestres que estant obligats a participar en el concurs no ho hagen efectuat, especificant la situació, la causa, i si és el cas, la puntuació que els correspondria si ho haguera sol·licitat. Es formularà un imprés de sol·licitud de cada un dels mestres, en què es consignaran totes les dades que s'assenyalen per als qui han presentat sol·licitud sense consignar vacants sol·licitades i que estarà segellat per la Direcció Territorial en el lloc de la firma.
VIII. Publicació de vacants, adjudicació de destins i presa de possessió
Trenta. Tots els dubtes que se susciten, d'acord amb el compliment del que estes convocatòries disposen, seran resolts per la Direcció General de Personal, que ordenarà la publicació de vacants que corresponga proveir, adjudicarà provisionalment els destins, concedirà un termini de cinc dies hàbils per a reclamacions i desistiments i, finalment, elevarà a definitius els nomenaments, que seran resolts per la mateixa resolució. Esta resolució serà objecte de publicació en el Diari Oficial de la Comunitat Valenciana i per la qual s'entendran notificats, amb caràcter general, els concursants als quals afecte.
Trenta-u. Els destins adjudicats en la resolució definitiva de les convocatòries seran irrenunciables.
Trenta-dos. La presa de possessió del destí nou tindrà lloc el dia primer de setembre de 2009, i cessarà en el de procedència l'últim dia d'agost.
Trenta-tres. Esta resolució és definitiva en via administrativa, i contra esta podrà interposar-se recurs potestatiu de reposició davant del director general de Personal en el termini d'un mes, a comptar de l'endemà de ser publicada, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o interposar directament un recurs contenciós administratiu davant del jutjat contenciós competent, en el termini de dos mesos a comptar de l'endemà de la publicació, d'acord amb el que establixen els articles 9 i 14 de la Llei 29/1998, de 13 de juliol, reguladora de la Jurisdicció Contenciosa Administrativa.
València, 4 de desembre de 2008.- El director general de Personal: David Barelles Adsuara.
Annex I
Barem de prioritats a aplicar en la convocatòria de concurs de trasllats d'àmbit nacional en el cos de mestres.
Mèrits
a) Temps de permanència ininterrompuda, com a funcionari de carrera amb destí definitiu en el centre des del qual es participa.
1. Pel primer, segon i tercer any: 1,0000 punt per any
Pel quart any : 2,0000 punts
Pel quint any : 3,0000 punts
Pel sext, sèptim, octau, nové i desé any: 4,0000 punts per any
Per l'onzé i següents: 2,0000 punts per any
Les fraccions d'any es computaran de la manera següent:
Fracció de 6 mesos o superior, com un any complet. Fracció inferior a 6 mesos, no es computa.
2. Per als mestres amb destí definitiu en una plaça docent de caràcter singular, la puntuació d'este apartat estarà determinada pel temps de permanència ininterrompuda en la plaça des de la qual se sol·licita
3. Per als mestres en adscripció temporal en centres públics espanyols en l'estranger, en adscripció a la funció d'inspecció educativa, o en supòsits anàlegs, la puntuació d'este apartat estarà determinada pel temps de permanència ininterrompuda en la dita adscripció. Este mateix criteri se seguirà amb aquells mestres que van ser nomenats per a llocs o altres servicis d'investigació i suport a la docència de l'administració educativa, sempre que el nomenament haja suposat la pèrdua del seu destí docent anterior.
Quan hagen cessat en la seua adscripció i s'incorporen com a provisionals a la seua província d'origen o, si és el cas, a l'àmbit territorial que determine l'administració educativa corresponent, de conformitat amb l'article 25 del Reial Decret 895/89, de 14 de juliol, s'entendrà com a centre des del qual es participa, a l'efecte del concurs de trasllats, el destí servit en adscripció, al qual s'acumularan, si és el cas, els servicis prestats provisionalment, amb posterioritat en qualsevol altre centre.
4.1. Per als mestres que participen en el concurs des de la situació de provisionalitat per haver-se'ls suprimit la unitat o plaça que servien amb caràcter definitiu, per haver perdut el seu destí en compliment de sentència o resolució de recurs, o per provindre de la situació d'excedència forçosa, es considerarà com a centre des del qual participen, a fi de determinar els servicis a què es referix este apartat, l'últim servit amb caràcter definitiu, al qual s'acumularan, si és el cas, els prestats provisionalment, amb posterioritat, en qualsevol altre centre.
Tindran dret, a més, que se'ls acumulen al centre de procedència els servicis prestats amb caràcter definitiu en el centre immediatament anterior. Per al cas de mestres afectats per supressions consecutives de places, eixa acumulació comprendrà els servicis prestats amb caràcter definitiu en els centres que, successivament, els van ser suprimits.
En cas que el mestre afectat no haja exercit un altre destí definitiu, tindrà dret que se li acumule, als efectes assenyalats, la puntuació corresponent a l'apartat c) del barem.
4.2. El que disposa el subapartat anterior serà igualment aplicable als funcionaris que participen en el concurs per haver perdut el seu destí en compliment de sanció disciplinària de trasllat amb canvi de residència.
5. Els mestres que es troben prestant servicis en el primer destí definitiu obtingut després d'haver-se'ls suprimit la plaça de què eren titulars tindran dret que se'ls consideren com a prestats en el centre des del qual concursen els servicis que acrediten en el centre en què se li va suprimir la plaça i, si és el cas, els prestats amb caràcter provisional després de l'esmentada supressió. Este mateix criteri s'aplicarà als que es troben prestant servicis en el primer destí definitiu obtingut després d'haver perdut el seu destí per compliment de sentència o resolució de recurs, o per provindre de la situació d'excedència forçosa.
6. Els mestres que participen des del seu primer destí definitiu obtingut per concurs, a què van acudir des de la situació de provisionalitat de nou ingrés, podran optar que se'ls aplique, en lloc de l'apartat a) del barem, la puntuació corresponent a l'apartat c) d'este, i en este cas es consideraran com a provisionals tots els anys de servici
b) Temps de permanència ininterrompuda amb destí definitiu en el centre o plaça de caràcter singular des de la qual se sol·licita quan hagen sigut classificats com d'especial dificultat per tractar-se de difícil exercici.
1. Quan la plaça des de la qual es participa tinga la qualificació d'especial dificultat per tractar-se de difícil exercici, s'afegirà a la de l'anterior apartat a) la puntuació següent:
Pel primer, segon i tercer any: 0,5000 punts per any
Pel quart any: 1,0000 punt
Pel quint any: 1,5000 punts
Pel sext, sèptim, octau,
nové i desé any: 2,0000 punts per any
Per l'onzé i següents : 1,0000 punt per any
Les fraccions d'any es computaran de la manera següent:
Fracció de 6 mesos o superior, com un any complet.
Fracció inferior a 6 mesos, no es computa.
No es computarà a este efecte el temps que s'ha romàs fora del centre en situació de servicis especials, en comissió de servicis i amb llicències per estudis o en supòsits anàlegs.
2. En els casos de supressió de la plaça, o pèrdua d'esta per compliment de sentència o recurs, o per provindre de la situació d'excedència forçosa, s'aplicaran els mateixos criteris assenyalats per a estos supòsits en l'apartat a) anterior.
Documentació justificativa: Full de servicis certificat per l'òrgan competent de la corresponent administració educativa i certificació expedida per l'administració educativa competent acreditativa del fet que el centre del seu destí està classificat com d'especial dificultat per tractar-se de difícil exercici, o, si és el cas, aportació dels servicis d'ofici per l'administració educativa que així ho determine.
c) Temps transcorregut en situació de provisionalitat pels funcionaris de carrera que mai han obtingut destí definitiu.
Per cada any de servici fins que obtinguen la propietat definitiva: 1,0000 punt.
Les fraccions d'any es computaran a raó de 0,0833 punts per cada mes complet.
Els servicis d'esta classe prestats en centres o places classificades com d'especial dificultat per tractar-se de difícil exercici donaran dret, a més, a la puntuació establida en l'apartat b) del present barem.
d) Anys de servici actiu com a funcionari de carrera en el cos de mestres.
Per cada any de servici: 1,0000 punt
Les fraccions d'any es computaran a raó de 0,0833 punts per cada mes complet.
e) Formació i perfeccionament: màxim 3,5000 punts.
A l'efecte d'este apartat se sumaran les hores, o si és el cas els crèdits, de tots els cursos, i no es puntuarà la resta del nombre d'hores inferiors a deu.
Si no consta una altra cosa, quan els cursos estiguen expressats en crèdits s'entendrà que cada crèdit equival a deu hores.
Només es prendran en compte per este apartat els cursos que versen sobre especialitats pròpies del cos de mestres, sobre aspectes científics, didàctics, o d'organització escolar, relacionats amb activitats pròpies d'este, o amb les noves tecnologies aplicades a l'educació.
e.1) Cursos impartits. Per participar, en qualitat de ponent, professor o dirigir, coordinar o tutorar cursos de formació permanent (entesos en les seues distintes modalitats: grups de treball, seminaris, grups de formació en centres, cursets, etc.) convocats pel Ministeri d'Educació, Política Social i Esport, per les administracions educatives de les comunitats autònomes, per institucions sense ànim de lucre que hagen sigut homologades o reconegudess per estes mateixes administracions educatives, així com els convocats per les universitats: 0,1000 punts per cada 10 hores acreditades. Màxim 1,0000 punt.
Documentació justificativa: Certificat d'estos en què conste de manera expressa el nombre d'hores de duració del curs. En el cas dels organitzats per les institucions sense ànim de lucre, haurà d'acreditar-se fefaentment el reconeixement o homologació.
e.2) Cursos superats. Per l'assistència a cursos de formació permanent del professorat (entesos com s'assenyala en el punt anterior) convocats pel Ministeri d'Educació, Política Social i Esport, per les administracions educatives de les comunitats autònomes, per institucions sense ànim de lucre que hagen sigut homologats o reconeguts per estes mateixes administracions educatives, així com els convocats per les universitats: 0,1000 punts per cada 10 hores de cursos superats acreditats. Màxim 2,0000 punts.
Documentació justificativa: Certificat d'estos en què conste de manera expressa el nombre d'hores de duració del curs. En el cas dels organitzats per les institucions sense ànim de lucre, haurà d'acreditar-se fefaentment el reconeixement o homologació.
e.3) Per cada especialitat del cos de mestres diferent de la d'ingrés en este, adquirida a través del procediment d'adquisició de noves especialitats previst en els reials decrets 850/1993, de 4 de juny, 334/2004, de 27 de febrer i 276/2007, de 23 de febrer: 0,5000 punts.
Documentació justificativa: Credencial d'adquisició de la nova especialitat o certificació de l'òrgan de l'administració educativa en què conste que la nova especialitat es va obtindre a través del procediment establit en els reials decrets 850/1993, de 4 de juny, 334/2004, de 27 de febrer i 276/2007, de 23 de febrer.
f) Titulacions acadèmiques diferents de les al·legades per a l'ingrés en el cos: màxim 3,0000 punts.
Únicament es tindran en compte, a l'efecte de la seua valoració, els títols amb validesa oficial en l'Estat espanyol. Pel que fa a la baremació de titulacions de primer cicle, no s'entendrà com a tal la superació d'algun dels cursos d'adaptació.
f.1) Per posseir el títol de doctor: 2,5000 punts
f. 2) Titulacions de segon cicle:
Pels estudis corresponents al segon cicle de llicenciatures, enginyeries, arquitectures o títols declarats legalment equivalents: 1,5000 punts
f.3) Titulacions de primer cicle:
Per cada diplomatura, enginyeria tècnica, arquitectura tècnica o títols declarats legalment equivalents o pels corresponents al primer cicle d'una llicenciatura, arquitectura o enginyeria: 1,5000 punts
Documentació justificativa: Títol al·legat per a ingrés en el cos i tots els que s'aporten com a mèrit o, si és el cas, els certificats de l'abonament dels drets d'expedició, d'acord amb el que preveu l'OM de 8 de juliol de 1988 (BOE de 13). En el cas d'estudis corresponents als primers cicles, certificacions acadèmiques en què se n'acredite la superació.
g) Altres mèrits. Màxim 11,0000 punts.
g.1) Valoració del treball exercit. Publicacions. Titulacions de règim especial: fins a 10,0000 punts.
Pels subapartats g.1.1, g.1.2, g.1.3 i g.1.4., només es valorarà l'exercici com a funcionari de carrera.
g.1.1) director/a en centres públics docents o centres de professors i recursos o institucions anàlogues establides per les administracions educatives en les seues convocatòries específiques, així com director d'Agrupacions de Llengua i Cultura Espanyoles: 1,5000 punts per any.
Les fraccions d'any es computaran a raó de 0,1250 punts per cada mes complet.
Documentació justificativa: Nomenament expedit per l'administració educativa competent amb diligència de possessió i cessament o, si és el cas, certificació en què conste que este curs es continua en el càrrec.
g.1.2) vicedirector/a, subdirector/a, secretari/ària i cap d'estudis i assimilats en centres públics docents: 1,0000 punt per any.
Les fraccions d'any es computaran a raó de 0,0833 punts per cada mes complet.
Documentació justificativa: Nomenament expedit per l'administració educativa competent amb diligència de possessió i cessament o, si és el cas, certificació en què conste que este curs es continua en el càrrec.
g.1.3) Coordinador/a de cicle, Coordinador/a de noves tecnologies, Coordinador/a de Riscos Laborals o Assessor/a de Formació Permanent o les figures anàlogues que cada administració educativa establisca en la seua convocatòria específica: 0,5000 punts per any.
Les fraccions d'any es computaran a raó de 0,0410 punts per cada mes complet.
Documentació justificativa: Nomenament expedit per l'administració educativa competent amb diligència de possessió i cessament o, si és el cas, certificació en què conste que este curs es continua en el càrrec.
g.1.4) Per exercici de llocs en l'administració educativa de nivell de complement igual o superior a l'assignat al cos de mestres : 1,5000 punts per any.
Les fraccions d'any es computaran a raó de 0,1250 punts per cada mes complet.
Documentació justificativa: Document justificatiu del nomenament expedit per l'administració educativa competent amb diligència de possessió i cessament o, si és el cas, certificació en què conste que este curs es continua en el càrrec.
g.1.5) Per publicacions de caràcter didàctic sobre disciplines objecte del concurs o directament relacionades amb aspectes generals o transversals del currículum o amb l'organització escolar: fins a 1,0000 punt.
g.1.6) Per publicacions de caràcter científic i projectes i innovacions tècniques sobre les disciplines objecte del concurs: fins a 1,0000 punt.
Els mèrits aportats d'acord amb els anteriors subapartats g.1.5) i g.1.6) només podran puntuar-se per un d'estos.
Documentació justificativa: Aquelles publicacions que estant obligades a consignar l'ISBN, en virtut del que disposa el Decret 2984/1972, de 2 novembre, o si és el cas, ISSN o ISMN, no en tinguen, no seran valorades, així com aquelles en què l'autor siga l'editor d'estes.
En el cas de llibres, els exemplars corresponents, així com certificat de l'editorial on conste la difusió d'estos en llibreries comercials.
Per a la valoració de llibres editats per universitats, organismes o entitats públiques, serà necessari aportar certificació en què conste la distribució i els objectius d'estos.
En el cas de revistes, certificació en què conste el nombre d'exemplars, llocs de distribució i venda, o associació científica o didàctica, legalment constituïda, a la qual pertany la revista.
En els supòsits en què l'editorial o associació hagen desaparegut, este punt haurà de justificar-se per qualsevol mitjà de prova admissible en dret.
En el cas de publicacions que només es donen en format electrònic, es presentarà un informe oficial en el qual l'organisme emissor certificarà que la publicació apareix en la base de dades bibliogràfiques. En este document s'indicarà la base de dades, el títol de la publicació, els autors, la revista, el volum, l'any i la pàgina inicial i final.
g.1.7) Les titulacions d'ensenyances de règim especial atorgades per escoles oficials d'idiomes i conservatoris de Música i Dansa es valoraran de la manera següent:
Ensenyances professionals de Música i Dansa: 0,5000 punts
Escoles oficials d'idiomes
Cicle Elemental o certificat de nivell intermedi: 0,5000 punts
Cicle Superior o certificat de nivell avançat: 0,5000 punts
La possessió dels certificats d'aptitud o del nivell avançat de l'Escola Oficial d'Idiomes engloben els dos cicles.
Documentació Justificativa: Títols que s'aporten com a mèrit o, si és el cas, certificació acreditativa d'haver realitzat els estudis conduents a la seua obtenció.
g. 2) Títol de Mestre de Valencià: 1,0000 punt